**Fredrik Skavlan** (født 2. september 1966) er en norsk journalist, tegner, programleder og ansvarlig produsent som er kjent for talkshowene *Først og sist* (1998–2007) og *Skavlan* (2009–2021).

Tegner
------

Som gutt leverte Skavlan tegneserier til *Dagbladet*, *Aftenposten* og *Det Nye*. Etter Berg videregående skole begynte han i 1987 sin pressekarriere i *Morgenbladet*, der han fikk jobb som tegner og journalist. Siden jobbet han sommeren 1990 som kulturjournalist for *Aftenposten*, samt i *Dagbladet* i 1996. 

Skavlan arbeider primært med pennesplitt og tusj direkte på hvitt papir og også med akvarellfarger. I tillegg til sin egen *Skavlans Ark* fra 2008 har han illustrert flere bøker, deriblant mat- og reisebøker for Erik Fosnes Hansen og Klaus Hagerup, Sidsel Mellbyes oversettelse av Peter Pan fra 2007 samt Unni Lindells barnebokserie «Nifse Nella» fra 2008. Han ble av Frode Øverli valgt først i Egmonts serie «Pondus anbefaler», med boken *Skavlans samlede* som utkom i 2015.

Programleder
------------

I 1996 ble han utpekt til å lede talkshowet *Absolutt* på det nystartede NRK2. Denne programlederjobben skulle innbringe ham Riksmålsforbundets lytterpris i 1997, for «fremragende språkbruk i fjernsynet». Han sluttet etter 133 episoder og omkring 800 intervjuer. Deretter ledet han *Sommeråpent* med Ingunn Kyrkjebø, *Krafttak mot kreft* 1997 med Lottelise Folge, og *Underholdningsmaskinen* i 1999. I 2001 ledet han sendingene fra bryllupet til Haakon Magnus av Norge og var medforfatter av boka *Det Kongelige bryllup* fra 2001.

I 1999 ledet han første sesong av talkshowet *Først og sist*, et program som allerede i 1999 innbrakte ham Gullruten. Programmet gikk på fredagskvelder og hadde høye seertall. Etter noen år ble det regnet som et av programmene i NRKs «gullrekke». Han ledet programmet frem til 2007. 

I 2009 kom Skavlan tilbake med et nytt talkshow, kalt *Skavlan*. Den første sesongen var en helsvensk produksjon, men fra høsten 2009 ble den en svensk-norsk samproduksjon. Talk-showet fikk god respons både i norske og svenske medier. For programmet vant han Gullruten 2010 i klassen beste mannlige programleder. I mai 2010 sa han opp sin faste jobb i NRK og etablerte Monkberry AS sammen med daglig leder Marianne Torp-Kierulf. De tok over produksjonen og eierskap til programmet. Navnet kommer av «Monkberry Moon Delight» fra Paul McCartneys plate *Ram*. Monkberry og det svenske Fredrik Skavlan AB er ifølge *Dagens Næringsliv* eid av Fredrik Skavlan AS. I 2018 flyttet Skavlans talkshow fra NRK til TV 2, mens det fortsatte på SVT i Sverige. Siste sesong var høsten 2021.

Produsent
---------

Per 2023 er Skavlan produsent for blant andre Bianca Ingrosso.

Familie
-------

Han er bror av produsent og manusforfatter Petter Skavlan og lege Jørgen Skavlan. Han er onkel til skuespiller, designer og programleder Jenny Skavlan. Skavlan-navnet kommer fra gården Skavlan i Snåsa.

Fredrik Skavlan har siden 2006 vært samboer med skuespilleren Maria Bonnevie. De har tre barn sammen. Skavlan har også tre barn fra et tidligere ekteskap.

Annet
-----

I 1999 utgav han vitseboken *Små nyheter.* I 2002 gav han ut boken *100 ting å gjøre før du dør*, hvor han ba hundre kjente personer anbefale én erfaring fra sitt liv. I 2020 kom boken *Kaviar i tastaturet*.

Priser
------

* Riksmålsforbundets lytterpris i mai 1997 for «fremragende språkbruk i fjernsynet»
* Gullruten 1999: beste programleder for *Først og sist*
* Kristallen 2009: årets mannlige programleder i Sverige
* Gullruten 2010: beste mannlige programleder for *Skavlan*
* Nordens språkpris 2010 fra Foreningen Norden

Referanser
----------

1. 1 2 3   Store norske leksikon, Store norske leksikon-ID Fredrik\_Skavlan[Hentet fra Wikidata]
2. ↑   TV 2 Direkte, «Maria Bonnevie om utroskapen til Mikael Persbrandt: – Det var et sjokk», utgitt 3. november 2012[Hentet fra Wikidata]
3. ↑   www.aftenposten.no[Hentet fra Wikidata]
4. ↑  Øyvind Ekelund: Skavland som tegner - intervju i Aftenposten 11. oktober 2020
5. ↑  *Nytt tegneseriekonsept fra Egmont Arkivert 4. februar 2017 hos Wayback Machine.* den 27. januar 2015.
6. ↑  Åshild Skadberg, «Alt annet enn ung» i *Dagbladet* den 2. august 1996.
7. ↑  Arve Henriksen, «En absolutt vinner forsvinner» i *Aftenposten* den 15. mai 1997
8. ↑  Nyhetsblikk beklager «bryllupskrangel» Journalisten.no 28. august 2001. Besøkt 16. oktober 2014.
9. ↑  Asbjørn Halvorsen, - «Skavlan bruker kvinner som sex-objekter» i *Dagbladet.no* den 10. februar 2002.
10. ↑  - «Skavlan slipper ikke damene til», *Dagbladet.no* 28. mars 2011
11. ↑  Om Monkberry fra Monkberry AS, sist lest den 19. september 2016.
12. ↑  «Skavlan koster 1,5 millioner i timen» i *VG* den 25. september 2010.
13. ↑  «Fredrik Skavlan» i *VG* den 19. april 2011.
14. ↑  Stian Øvrebø Johannessen, «Milliongevinst for Skavlan» i *Dagens Næringsliv* den 15. juli 2016.
15. ↑  «Bunntall for «Skavlan» – nå er det slutt». *www.vg.no*. 3. desember 2021. Besøkt 23. mai 2023.
16. ↑  «Fredrik Skavlan tok med seg superstjernen på rulling». *Nettavisen* **(norsk)**. 27. april 2023. Besøkt 23. mai 2023.
17. ↑  «Pappa-stolt Fredrik på festpremiere». *www.vg.no*. 24. august 2012. Besøkt 12. november 2022.
18. ↑  Bjørnstad, Malini Gaare (12. september 2015). «- Det er helt rått!». *Se og Hør* **(norsk)**. Besøkt 12. november 2022.
19. ↑  ««Nordmenn er som bortskjemte enebarn»». *www.aftenposten.no*. 16. september 2016. Besøkt 12. november 2022.
20. ↑  «Skavlan og Bonnevie er blitt kjærester», *VG Nett* 23. juni 2006
21. ↑  VG, 7. mai 1997

Eksterne lenker
---------------

* Offisielt nettsted Rediger på Wikidata

* (en) Fredrik Skavlan – kategori av bilder, video eller lyd på Commons Rediger på Wikidata
* (en) Fredrik Skavlan på Internet Movie Database Rediger på Wikidata

* (en) Fredrik Skavlan hos The Movie Database Rediger på Wikidata
* (no) Profil Filmfront

 Wikiquote: Fredrik Skavlan – sitater

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** Nationalencyklopedin **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** NKC **·** MusicBrainz
 |

Portal: Kunst